L-Ispeaker Anġlu Farrugia aċċetta t-talba tal-gvern biex il-Kumitat tal-Istandards ma jiddiskutix ir-rapport tal-Kummissarju tal-Istandards dwar il-kontroversja li nqalgħet f'Novembru 2019 meta l-ġurnalisti ġew miżmuma f'Kastilja waqt il-protesti kontra l-Gvern. Filmat: Ġurnalisti jipprotestaw bil-qawwa f'Kastilja Il-Gvern waqqaf lill-Kumitat tal-Istandards biex ma jiddiskutix ir-rapport tal-Kummissarju tal-Istardards fuq l-argument li l-Kummissarju George Hyzler qabeż il-limitu tiegħu f'dan il-każ. Hyzler għadda r-rapport biex jiġi diskuss fil-kumitat tal-istandards u jidher li huwa sab li nkissru d-drittijiet etiċi meta l-ġurnalisti ma tħallewx jitilqu minn Kastilja wara konferenza stampa li kienet saret fis-sigħat bikrin ta' filgħodu. Fid-deċiżjoni tiegħu Farrugia aċċetta waħda miż-żewġ raġunijiet li ngħatat mill-Membri Parlamentari tal-gvern fil-kumitat. Iż-żewġ Ministri Edward Zammit Lewis u Byron Camilleri qalu l-eks Prim Ministru Joseph Muscat irreżenja ftit wara dawn il-protesti u m'għadux membru parlamentari. Il-Ministri kkwotaw deċiżjoni ta' Farrugia li ngħatat f'Jannar li għadda fil-Parlament. Min-naħa l-oħra l-Ispeaker ma aċċettax li jilqa' din it-talba minħabba li d-deċiżjoni dwar dan għadha trid tingħata. Ġurnalisti bi protest kontra Muscat wara li sakkruhom f'Kastilja Il-ministri qalu wkoll li l-Kummissarju ma kellux is-setgħa li jinvestiga dawn il-kwistjonijiet minħabba li dwarhom għad hemm proċeduri kriminali pendenti. Farrugia qabel ma' dan l-argument u ċaħad ir-raġuni ta' ġustifikazzjoni min-naħa tal-kummissarju. Il-Kummissarju George Hyzler qal li waqt li huwa kien issospenda l-investigazzjoni tiegħu waqt li kienu għaddejjin proċeduri kriminali kontra tlitt irġiel li ġew illiberati minn Qorti. Meta ġie ppreżentat appell, Hyzler spjega li l-investigazzjoni tiegħu ma kinitx tikkonċerna l-allegat reat, iżda l-aġir tal-Uffiċċju tal-Prim Ministru f'din il-kwistjoni. Huwa kompla wkoll li l-ebda evidenza ġdida ma setgħet tiġi prodotta waqt appell. Farrugia nsista li dan il-każ baqa' pendenti anke fl-istadju ta' appell u nnota li l-każ seta' jerġa jitressaq il-Qorti fejn tkun tista' tiġi ppreżentata evidenza ġdida. Il-membri tal-kumitat tal-Partit Nazzjonalista Karol Aquilina u Therese Comodini Cachia kkritikaw lill-Gvern repetutament u akkużawh li qiegħed jagħmel minn kollox biex jiddefendi lil Muscat. Il-qarnita ta' Kastilja tkompli taħbi fil-Parlament – Repubblika Fi stqarrija l-għaqda mhux governattiva Repubblika qalet li waqt li d-Deputat Prim Ministru kien qed jixhed fil-Qorti li l-Uffiċċju tal-Prim Ministru nnegozja t-trasferiment tal-isptarijiet minn wara dahru, il-Ministri Byron Camilleri u Edward Zammit Lewis waqqfu fil-Parlament il-pubblikazzjoni tar-rapport tal-Kummissarju għall-Istandards dwar l-arrest illegali ta' ġurnalisti ġewwa Kastilja f'Novembru 2019. Repubblika qalet li dan il-ħabi huwa konferma tal-qarnita li qed taħkem l-istituzzjonijiet. Żiedet li l-qarnita li qed tuża kull mezz biex issodd ħalq l-istituzzjonijiet, u ma tridx li l-poplu jsir jaf bil-ħmieġ tagħha. L-għaqda qalet li tinsab iddiżappuntata u ddispjaċuta li l-Ispeaker tal-Parlament ivvota mal-Gvern biex dan ir-rapport ma jiġix ippublikat. Huwa fakkru li dan ir-rapport huwa dwar aġir abbużiv fejn numru ta' ġurnalisti kienu maqfula fil-bini ta' Kastilja kontra r-rieda tagħhom. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_603f3c1c9aeba_rand.td-a-rec-img{text-align:left}.td_uid_3_603f3c1c9aeba_rand.td-a-rec-img img{margin:0 auto 0 0}